ተቋማቱ የተቋረጠውን ትምህርት በኢንተርኔት ለማድረግ መዘጋጀታቸውን ገለፁ
አዲስ አበባ፡- በኮሮና ቫይረስ ምክንያት የተቋረጠውን የከፍተኛ ትምህርት ተቋማት ትምህርት አሰጣጥ በኢንተርኔት ለማድረግ እንቅስቃሴ መጀመራቸውን ተቋማቱ ገለጹ። በደብረ ማርቆስ ዩኒቨርሲቲ የህዝብና አለም አቀፍ ግንኙነት ኃላፊ የሆኑት አቶ ግርማው አሸብር በተለይ ለአዲስ ዘመን እንደተናገሩት፤ በከፍተኛ ትምህርት ተቋማት ውስጥ ለሚማሩ እስካሁን የተዘጋጀ ነገር ባይኖርም ለቀጣይ ዝግጅት እየተደረገ ይገኛል።ተማሪዎች እቤታቸው ሆነው በምስልና በድምፅ ትምህርት እንዲሁም በፅሁፍ የተዘጋጁትን በስልካቸው እንዲጠቀሙ የሚያደርግ መተግበሪያ ተዘጋጅቷል። በመተግበሪያው በአሁኑ ወቅት ከአንደኛ ደረጃ እስከ መሰናዶ ድረስ ያሉ ተማሪዎች እንዲገለገሉበት የተዘጋጀ ነው። በቀጣይ የከፍተኛ ትምህርት ተቋማት ተማሪዎች እንዲጠቀሙበት የማድረግ ስራው ይጀምራል። ተቋሙ የኮሮና ግብረ ሀይል ያቋቋመ ሲሆን፣ የህዝብ ግንዛቤ ሰጪ ቡድን፣ የህክምና ቡድን፣ የማህበራዊ ጉዳዮች ቡድን፣ የህዝብ ግንኙነት ቡድንና የምርምርና የማህበረሰብ አገልግሎት ቡድን መሆናቸውን አቶ ግርማው ገልጸዋል። በተጨማሪም ህብረተሰቡ ራሱን ከቫይረሱ እንዲጠብቅ የሚያደርጉ የእጅ መታጠቢያና ሳኒታይዘር አምርቶ ወደ ህዝብ እየተሰራጨ መሆኑን አክለው ተናግረዋል። በወራቤ ዩኒቨርሲቲ የህዝብና አለም አቀፍ ግንኙነት ኃላፊ አቶ አባስ አብዱ በበኩላቸው፤ በወራቤ ዩኒቨርሲቲ ለተማሪዎች ሶፍት ኮፒ አዘጋጅቶ በኢ-ሜል በመላክ እንዲያነቡ እየተደረገ መሆኑን ጠቅሰዋል። በቴሌግራምም ቡድን በመፍጠር የመማሪያ መፅሀፎች ለተማሪዎች ተደራሽ የማድረግ ስራ መጀመሩን ገልፀዋል። ነገር ግን አጠቃላይ የመማር ማስተማር ሁኔታው ወጥ በሆነ መንገድ ለማስኬድ ዝግጅት እየተደረገ መሆኑን አመልክተዋል። በተጨማሪም መምህራን የድምፅ ገለፃ እንዲያዘጋጁ በማድረግ ለተማሪዎቹ ተደራሽ ለማድረግ ዝግጅት መጠናቀቁን ጠቁመዋል። የሳይንስና ከፍተኛ ትምህርት ሚኒስቴር የቅድመ ምረቃ ተማሪዎች ባሉበት ሆነው ንባቦችን እያደረጉ እንዲቆዩ የሚያስችሉ ሁኔታዎች እንዲመቻቹላቸው ሆኖ ይሄንንም የሚያስተባብሩ ዩኒቨርሲቲዎች መመረጣቸውን መግለጹ ይታወቃል። በዚህም ተማሪዎች ካሉበት ሆነው ከንባብ ሳይርቁ ወደፊት በሚገለፁ ድረ ገጾች በመግባት የተለያዩ የትምህርት ሞጁሎች፣ ፓወር ፖይንቶችን፣ ማጣቀሻ መፃህፍት አግኝተው እንዲያነቡ የሚያስችሉ ዝግጅቶች በቅርቡ ሁሉም ዩኒቨርሲቲዎች ተደራሽ ማድረግ እንዳለባቸው መመሪያ መስጠቱ ይታወሳል።በተጨማሪም የድህረ ምረቃና ሶስተኛ ዲግሪ ተማሪዎች ትምህርታቸውን ካሉበት ሆነው በኦንላይን እንዲከታተሉ ዩኒቨርሲቲዎቹ እንዲያመቻቹ እና መምህራንም በኦንላይን የሚሰጡ ትምህርቶችን በማመቻቸትና በተለያዩ መንገዶች ተደራሽ በማድረግ እንዲያስቀጥሉ ሚኒስቴሩ አቅጣጫ መስጠቱ የሚታወስ ነው።አዲስ ዘመን ሚያዝያ 13/2012 መርድ ክፍሉ